אדוארד אסנר

אדי "אד" אסנר (באנגלית: Eddie "Ed" Asner;‏ 15 בנובמבר 1929 – 29 באוגוסט 2021) היה שחקן קולנוע וטלוויזיה יהודי-אמריקאי, הידוע בעיקר בזכות גילום דמותו של העיתונאי לו גרנט בסדרת הטלוויזיה "המופע של מרי טיילר מור" ובסדרת הספין אוף שלה "לו גרנט". כיהן בעבר כנשיא גילדת שחקני המסך האמריקאית. זכה בשבעה פרסי אמי (יותר מכל שחקן אחר) ובחמישה פרסי גלובוס הזהב. אסנר נולד בקנזס סיטי שבמיזורי. אמו, ליזי אסנר, הייתה עקרת בית, ואביו, מוריס דייוויד אסנר, היה הבעלים של חנות למוצרי יד שנייה. אסנר גדל והתחנך במשפחה יהודית אורתודוקסית, ושמו העברי הוא "יצחק". בילדותו נהג לבלות שעות רבות בבית הקולנוע "גרנדה" שבקנזס סיטי. למד באוניברסיטת שיקגו ושירת במסגרת צבא ארצות הברית באירופה. אסנר החל את דרכו המקצועית בהופעות אורח בסדרות טלוויזיה. בשנת 1970 קיבל לראשונה תפקיד קבוע בסדרה, קומדיית המצבים "המופע של מרי טיילר מור" של רשת CBS, בה גילם את דמותו של העיתונאי ועורך החדשות לו גרנט, דמות איתה הפך להיות מזוהה במשך שנים רבות. הסדרה שודרה בין השנים 1977 - 1970. לאחר סיום הסדרה, קיבל אסנר את התפקיד הראשי בסדרת הספין אוף "לו גרנט", אף היא ברשת CBS. בסדרה זו המשיך לגלם את דמותו של לו גרנט, שעבר מניהול מהדורת חדשות בטלוויזיה לתפקיד עורך העיתון הבדיוני "לוס אנג'לס טריביון". הסדרה שודרה בין השנים 1982 - 1977. בניגוד ל"מופע של מרי טיילר מור", שהייתה סדרה קומית קלילה בת חצי שעה, "לו גרנט" הייתה סדרת דרמה רצינית בת 60 דקות על עיתונאות. על גילום דמותו של לו גרנט זכה בחמישה פרסי אמי: שלושה פרסי אמי לשחקן המשנה הטוב ביותר בסדרה קומית (1975, 1972, 1971) ושני פרסי אמי לשחקן הטוב ביותר בסדרת דרמה (1980, 1978). בכך הפך לשחקן היחיד עד היום שזכה בפרסי אמי על גילום אותה דמות גם בסדרה קומית וגם בסדרת דרמה. בנוסף, זכה גם בחמישה פרסי גלובוס הזהב: שלושה פרסים עבור שחקן המשנה הטוב ביותר בסדרת טלוויזיה (1976, 1975, 1971) ושני פרסים עבור השחקן הטוב ביותר בסדרת טלוויזיה דרמטית (1979, 1977). במקביל להופעתו בסדרה "המופע של מרי טיילר מור", שיחק אסנר גם במיני-סדרות עטורות השבחים "איש עשיר, איש עני" (1976) ו-"שורשים" (1977). ב"שורשים" הוא גילם את דמותו של קפטן דייוויס, האיש שחטף את קונטה קינטה ומכר אותו לעבדות. על הופעתו בסדרות אלה זכה בשני פרסי אמי נוספים. בסך הכל זכה בשבעה פרסי אמי, יותר מכל שחקן אחר. לאחר סיום הסדרה "לו גרנט" הופיע בעיקר בתפקידי משנה בקולנוע ובהופעות אורח בסדרות טלוויזיה, ביניהן בסרט "חברות בווינה" בתור אופה אוסקר רייקמן. ב-1991 השתתף בסרטו של אוליבר סטון "JFK תיק פתוח". ב-1998 השתתף בסרט המתח "גשם חזק", לצדם של מורגן פרימן וכריסטיאן סלייטר. בטלוויזיה התארח בפרקים של סדרות כגון "תיקים באפלה" (1998), "משפחת סימפסון" (1999, הופיע בתפקיד עורך עיתון), "תרגיע" (2001) ו-"ER" ‏(2003). בשנים 2007–2006 הופיע בתפקיד משנה בסדרה "סטודיו 60", לצד מת'יו פרי, בראדלי ויטפורד ואמנדה פיט. אסנר גילם את תפקיד הבעלים של רשת הטלוויזיה הבדיונית NBS. הסדרה, ששודרה ברשת NBC, זכתה לביקורות חיוביות אך לרייטינג נמוך, וירדה מהמרקע לאחר עונה אחת בלבד. לאסנר קריירה עשירה בדיבוב סרטי אנימציה. הוא השתתף בדיבוב סדרות רבות, בהן ספיידרמן, סופרמן, קפטן פלאנט ובאטמן - הסדרה המצוירת ששודרו בשנות התשעים. ב-2009 דיבב את דמותו של קרל פרדריקסן, הדמות הראשית בסרט האנימציה המצליח של פיקסאר "למעלה". על תפקיד זה זכה לשבחים רבים ממבקרי הקולנוע, כאשר הוא חזר על תפקיד זה בסרט "המשימה המיוחדת של דוג" ובסדרה "הימים של דוג". ב-2001 הוענק לו פרס גילדת שחקני המסך על מפעל חיים. על תרומתו לתעשיית הטלוויזיה זכה לכוכב בשדרת הכוכבים של הוליווד. בשנת 2021 עלה הסרט "החבובות: האחוזה הרדופה" בדיסני+, כאשר זו בין ההופעות האחרונות שלו לפני מותו. אסנר היה נשוי לננסי סייקס (Nancy Sykes) בשנים 1988–1959, ולשניים נולדו שלושה ילדים: התאומים מת'יו וליזה, וקייט. ב-1987 נולד לו בן בשם צ'ארלס, ממערכת יחסים שניהל עם קרול ג'ין פוגלמן. בן זה הוא אדם עם אוטיזם. ב-1998 נשא לאישה את המפיקה סינדי גילמור. השניים נפרדו ב-2007 והתגרשו ב-2015. אסנר נפטר ב-29 באוגוסט 2021. אסנר היה מחבריו הבולטים של ארגון הסוציאליסטים הדמוקרטים של אמריקה (DSA), הסניף האמריקאי של הארגון הבינלאומי האינטרנציונל הסוציאליסטי. הוא מילא תפקיד מרכזי בשביתת השחקנים בשנת 1980. כיהן כנשיא גילדת שחקני המסך במשך שתי קדנציות, בשנים 1985–1981, במהלכן מתח ביקורת פומבית על מדיניות ארצות הברית באמריקה המרכזית, וקידם פרויקט שנוי במחלוקת של אספקת סיוע רפואי לאל סלוודור. אסנר טען לאחר מכן, כי העובדה שנתן ביטוי פומבי לדעותיו הפוליטיות הייתה הסיבה האמיתית להורדתה מן המרקע של הסדרה "לו גרנט", על אף הרייטינג הגבוה לו זכתה. ב-2004 שימש כדובר וכאחד מראשי ארגון בשם "2004 Racism Watch", שפעל נגד בחירתו של הנשיא ג'ורג' בוש לקדנציה שנייה. באפריל אותה שנה כתב מכתב גלוי, שהופנה ל"מנהיגי השלום והצדק" בעולם, ובו קרא להם לדרוש שקיפות מלאה ופרסום כל המידע לגבי פיגועי 11 בספטמבר. בהיותו מעריץ מושבע של ספרי קומיקס, אסנר חבר ב"קרן למען הגנה משפטית על ספרי קומיקס", מלכ"ר אמריקאי שמטרתו להגן על חופש הביטוי של יוצרי ומפיצי קומיקס. אלדורדו (1967) גאס (1976) רובע ברונקס (1981) חברות בווינה (1988) JFK תיק פתוח (1991) גשם חזק (1998) Love and Action in Chicago‏ (1999) כל לבי (2015) – סרט טלוויזיה חיה רעה (2001) קטן עליו (2003) ברנדון הנעדר (2003) חג המולד שוב כאן (2007) גנטי (2008) Christmas Cottage‏ (2008) למעלה (2009, דיבוב) המשימה המיוחדת של דוג (2009, דיבוב) לשחרר (2011) Witness Insecurity‏ (2011) יוצר המשחקים (2014) מפצח האגוזים המתוק (2015) – דיבוב מחיצת הזכוכית (2018) Rain Beau's End ‏(2020) Awaken ‏(TBA) נאום גטיסברג (TBA) Unplugged‏ (TBA) - דיבוב הנמלט (1965–1967) המופע של מרי טיילר מור (1970–1977) איש עשיר, איש עני (מיני-סדרה, 1976) שורשים (מיני-סדרה, 1977) לו גרנט (1977–1982) גן החיות ברונקס (1988-1987) קפטן פלאנט (1990–1995, דיבוב) Switched at Birth‏ (1991) - סרט טלוויזיה של NBC באטמן - הסדרה המצוירת (1992–1995, דיבוב) ג'יפסי (1993) – סרט טלוויזיה ספיידרמן - הסדרה המצוירת (1994–1998, דיבוב) סמטת רעם (1994–1995) הגרגולים (1994–1996) – דיבוב סופרמן (1996–2000) – דיבוב עוד סיפורי סן פרנסיסקו (1998) משחק מושלם (2000) – סרט טלוויזיה Common Ground ‏(2000) – סרט טלוויזיה המלך והמלכה של מונלייט ביי (2003) – סרט טלוויזיה סטודיו 60 (2006–2007) אנדי בארקר, בלש פרטי (2007) אבא אמריקאי (2010–2019) – דיבוב Working Class‏(2011) הגליידס (2013) האישה הטובה (2015) מחשבות פליליות (2015) בובספוג מכנסמרובע (2016) – דיבוב בונז (2017) מקגייוור (2018) קוברה קאי (2018) – בתפקיד אורח כאביו החורג של ג'וני לורנס - סיד. גרייס ופרנקי (2019) בשבילי אתם מתים (2019) סנטרל פארק (2020) – דיבוב Briarpatch ‏(2020) הימים של דוג (2021) - דיבוב The Premise‏ (2021) החבובות: האחוזה הרדופה (2021) - ספיישל מדיה וקבצים בנושא אדוארד אסנר בוויקישיתוף אדוארד אסנר, ברשת החברתית אקס (טוויטר) אדוארד אסנר, במסד הנתונים הקולנועיים IMDb (באנגלית) אדוארד אסנר, באתר AllMovie (באנגלית) אדוארד אסנר, באתר Rotten Tomatoes (באנגלית) אדוארד אסנר, במסד הנתונים הקולנועיים KinoPoisk (ברוסית) אדוארד אסנר, באתר MusicBrainz (באנגלית) אדוארד אסנר, באתר Discogs (באנגלית) אדוארד אסנר, באתר אנציקלופדיה בריטניקה (באנגלית) אדוארד אסנר, באתר "Find a Grave" (באנגלית)